Oʻzbekiston Respublikasi Milliy gvardiyasi

Oʻzbekiston Respublikasi Milliy gvardiyasi — Oʻzbekiston Respublikasi Qurolli Kuchlari tarkibidagi huquqni muhofaza qiluvchi va harbiy tuzilma.

 Tarixi 
1992-yil 23-yanvarda Oʻzbekiston Respublikasi Vazirlar Mahkamasining 29-son qarori bilan, „Oʻzbekiston Respublikasining davlat mustaqilligi asoslari toʻgʻrisida“gi 1991-yil 31-avgust kuni qonuniga muvofiq Oʻzbekiston Respublikasi Ichki ishlar vazirligining 3408-son harbiy qismi negizida Milliy gvardiya brigadasi tashkil etilib, mamlakat Mudofaa ishlari vazirligi tasarrufiga berilgan. 2017-yil avgust oyidan boshlab Qurolli kuchlar tarkibidagi mustaqil tuzilma sifatida faoliyat koʻrsatmoqda. 2018-yilda ichki ishlar tizimidagi harbiy texnika oliy bilim yurti Milliy gvardiya harbiy texnika instituti etib qayta tashkil etildi. 2019-yil yanvar oyida Ichki ishlar vazirligining Qoʻriqlash bosh boshqarmasi Milliy gvardiya tarkibiga oʻtkazildi.

2021-yil 3-mart kungi Oʻzbekiston prezidenti qaroriga muvofiq, Nukus, Fargʻona va Jizzaxda mintaqaviy oʻquv markazlari ochildi.

 Vazifalari 
Shaharlar va aholi punktlarida jamoat tartibi va xavfsizlikning saqlashini taʼminlashda koʻmaklashadi. Davlat ahamiyatiga ega va hayotiy muhim obyektlar, xorijiy davlatlarning diplomatik, konsullik va boshqa vakolatxonalarini, jismoniy va yuridik shaxslarning mol-mulkini qoʻriqlaydi. Terrorizm va ekstremizm harakatlarining oldini olishda ishtirok etadi. Mamlakatning hududiy yaxlitligi va mudofaasini taʼminlashda koʻmaklashadi. Ov va xizmat oʻqotar qurollarining mamlakat hududiga olib kirilishi, olib chiqilishi, xarid qilinishi, saqlanishi va qoʻllanilishini nazorat qiladi. Tabiiy va texnogen xususiyatga ega boʻlgan favqulodda vaziyatlarning oqibatlarini bartaraf etishda koʻmaklashadi. Xorijiy davlatlarning rasmiy vakillarini kutib olish va kuzatishda marosim tadbirlarining xavfsizligini taʼminlaydi.

 Yana qarang 
 Oʻzbekiston Respublikasi Vazirlar Mahkamasi
 Oʻzbekiston Respublikasi Prezidenti devoni
 Oʻzbekiston Respublikasi Mudofaa vazirligi
 Oʻzbekiston Respublikasi Ichki ishlar vazirligi
 Oʻzbekiston Respublikasi Davlat xavfsizlik xizmati
 Oʻzbekiston Respublikasi Prezidenti Davlat xavfsizlik xizmati
 Oʻzbekiston Respublikasi Favqulodda vaziyatlar vazirligi
 Oʻzbekiston Respublikasi Tashqi ishlar vazirligi
 Oʻzbekiston Respublikasi Prezidenti huzuridagi Xavfsizlik kengashi

 Manbalar 

Turkum:2017-yilda Oʻzbekistonda tashkil etilganlar
Turkum:Oʻzbekiston Respublikasi Milliy gvardiyasi